## Zakon o amnestiji

### NN 31/1990 (28.7.1990.), Zakon o amnestiji

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o amnestiji

Proglašava se Zakon o amnestiji, koji je Sabor Republike Hrvatske donio
na sjednici Vijeća općina 26. srpnja 1990. i na sjednici Društveno-političkog
vijeća 26. srpnja 1990. godine.

Klasa: 011-01/90-01/80

Urbroj: 71-90-1 Zagreb, 26. srpnja 1990.

Predsjednik Republike

**dr Franjo Tuđman, v. r.**

---

## ZAKON

### o amnestiji

Član 1.

Djelomično se oslobađaju od izvršenja kazne zatvora (u daljnjem tekstu:
amnestija) osuđene osobe koje se, do dana stupanja na snagu ovoga zakona,
nalaze na izdržavanju kazne zatvora u Republici Hrvatskoj i drugim republikama
i pokrajinama, a na osnovi presuda sudova Republike Hrvatske za krivična
djela određena Krivičnim zakonom Socijalističke Republike Hrvatske, i one
pravomoćno osuđene osobe kojima je utvrđena jedinstvena kazna za krivična
djela predviđena Krivičnim zakonom SFR Jugoslavije i Krivičnim zakonom
Socijalističke Republike Hrvatske. Osuđene osobe iz stava 1. ovoga člana
oslobađaju se od izvršenja jedne četvrtine ukupno izrečene kazne. Sniženje
kazne pomilovanjem po Odluci Predsjedništva SR Hrvatske o pomilovanju od
27. lipnja 1990. godine uračunava se u sniženje kazne po odredbama ovoga
zakona. Amnestija se odnosi i na pravomoćno osuđene osobe koje nisu nastupile
izdržavanju kazne.

Član 2.

Postupak prema ovome zakonu za osuđene osobe koje se nalaze na izdržavanju
kazne pokreće kazneno-popravna ustanova u kojoj ta osoba izdržava kaznu,
po službenoj dužnosti ili na zahtjev javnog tužitelja ili osuđene osobe
ili osobe koja u korist okrivljenika može podnijeti žalbu (član 360. Zakona
o krivičnom postupku). Postupak prema ovome zakonu za pravomoćno osuđene
osobe koje nisu nastupile izdržavanjku kazne, pokreće sud koji je donio
prvostepenu odluku, po službenoj dužnosti ili na zahtjev javnog tužitelja
ili osuđene osobe ili osobe koja u korist okrivljenika može podnijeti žalbu
(član 360. Zakona o krivičnom postupku). Rješenje o amnestiji ili rješenje
kojim se utvrđuje da nisu ispunjeni uvjeti za amnestiju donosi kazneno-popravna
ustanova u kojoj osuđena osoba izdržava kaznu, odnosno sud iz stava 2.
ovoga člana. Kazneno-popravna ustanova odnosno sud rješenje iz stava 3.
ovoga člana donosi u roku 3 dana od dana stupanja na snagu ovoga zakona,
odnosno od primitka zahtjeva. Protiv rješenja iz stava 3. ovoga člana mogu
podnijeti žalbu javni tužitelj i osobe iz stava 1. i 2. ovoga člana u roku
od 3 dana od dana primitka rješenja. Žalba protiv rješenja o amnestiji
ne zadržava izvršenje rješenja. O žalbi protiv rješenja kazneno-popravne
ustanove iz stava 3. ovoga člana rješava Ministarstvo za pravosuđe i upravu,
a protiv rješenja suda koji je donio prvostepenu odluku, neposredno viši
sud, u roku 3 dana. Ako je osuđena osoba primjenom amnestije izdržala kaznu,
kazneno-popravna ustanova će odrediti da se odmah pusti na slobodu.

Član 3.

U primjeni ovoga zakona, shodno se primjenjuju odredbe Zakona o krivičnom
postupku.

Član 4.

Upute za izvršavanje ovoga zakona donijet će Ministarstvo za pravosuđe
i upravu.

Član 5.

Ovaj zakon stupa na snagu idućega dana nakon objave u "Narodnim
novinama".

Klasa: 703-01/90-01/02

Zagreb, 26. srpnja 1990.

SABOR REPUBLIKE HRVATSKE

Predsjednik Vijeća općina

**Slavko Degoricija, v. r.**

Potpredsjednik Društveno-političkog vijeća

**dr Nikola Jakšić, v. r.**

Predsjednik Sabora

**dr Žarko Domljan, v. r.**

Zakon, NN 31/1990-612